Projek leer jonges oor verkeersveiligheid | Netwerk24
Projek leer jonges oor verkeersveiligheid
Deur Ora Laubscher 16 Julie 2019 06:00
Jo-Marie Gabriëls, sekretaresse by Protea Primêr, en Hilary Mellett van Solution Base Napier en die Napier Buurtwag wat nou betrokke is by alle projekte wat by die skool bedryf word. Foto: Ora Laubscher
Die leerderverkeersveilig­heidsprojek wat in Junie by die Protea Primêre Skool in Napier begin is, was die tweede soortgelyke projek in die Overberg en die eerste in Kaap Agulhas.
Die eerste is ’n jaar of twee gelede by ’n laerskool in Grabouw begin, maar was nie volhoubaar nie en het tot niet gegaan.
Die span by Protea Primêr wat by die loodsgeleentheid teenwoordig was, het onderneem om die projek heeltyds te ondersteun en om toe te sien dat die baan ook in top-kondisie bly in samewerking met die span van drie van Kaap Agulhas-munisipaliteit, wat ook eregaste was. Hulle is John Roberts, Jonathan Baadjies en “Barnie” wat saam gesorg het dat, soos hulle dit gestel het, “al die lyne en strepe reguit en gerond vasgelê word op die baan”.
Die hoogtepunt vir die jongspan was natuurlik die “kat-uit-die-sak-laat-seremonie” waartydens Daantjie die Verkeerskat tot groot vermaak van groot en klein sy verskyning gemaak het om saam met die jongspan op die baan te gaan. So tussendeur het hy saam met personeellede van die Wes-Kaapse Verkeersdepartement en KAM pamfletjies met verkeersveiligheidswenke en towerliniale uitgedeel. Nie eens die welkome reën wat elke nou en dan geval het, kon die geesdrif van die jongspan en al die besoekers demp nie.
Wat meer is, ten spyte van die feit dat soveel leerders deesdae op die laaste paar skooldae nie meer skool bywoon nie, was daar ’n stewige spannetjie leerders by Protea wat die besondere geleentheid wat spesiaal vir hulle gereël is, nie maklik sal vergeet nie!